1.Uvod

Goljufije in povezane nezakonite dejavnosti, kot so korupcija, pranje denarja in nedovoljena trgovina, lahko pomenijo resno težavo za Evropsko unijo (EU) in države članice ter lahko ogrozijo finance EU in nacionalne finance. To je še toliko bolj pereče v trenutku, ko skupna poraba EU, delno kot odziv na pandemijo, v večletnem proračunu EU za obdobje 2021–2027 znaša približno 1,8 bilijona EUR, kar je znesek brez primere. Učinkovita in ustrezna poraba proračuna EU, tudi v državah članicah, je ključnega pomena za ohranjanje zaupanja javnosti (in davkoplačevalcev) ter povečanje trdnosti in dodane vrednosti evropskega povezovanja. Nasprotno pa lahko velika razširjenost goljufij zaduši gospodarsko rast in ogrozi širše gospodarsko okrevanje. Krepitev naše skupne obrambe pred notranjimi in zunanjimi goljufijami je zato sestavni del krepitve odpornosti EU.

V skladu s členom 325 Pogodbe o delovanju Evropske unije (PDEU) je skupna obveznost držav članic in EU, da zaščitijo finančne interese EU. Na ravni EU so se razmere na področju boja proti goljufijam nedavno močno spremenile, ko je junija 2021 začelo delovati novo Evropsko javno tožilstvo (EJT), nedavno pa je bila revidirana tudi uredba o uradu OLAF, ki je okrepila učinkovitost upravnih preiskav, ki jih izvaja Evropski urad za boj proti goljufijam (OLAF). Okvir kazenskega materialnega prava EU je bil okrepljen tudi z direktivo o boju proti goljufijam, ki škodijo finančnim interesom Unije, z uporabo kazenskega prava.

Na splošno se priznava, da bi morala EU hkrati podpirati tudi države članice pri njihovih prizadevanjih za zaščito svojih finančnih interesov. Ne nazadnje se večina primerov goljufij in nepravilnosti odkrije, preiskuje in preganja na nacionalni ravni.

V zadnjem proračunskem obdobju EU 2014–2020 je bil namenski instrument EU za zagotavljanje take podpore program Herkul III. Program, ki ga je v okviru Komisije upravljal urad OLAF, je bil vzpostavljen z Uredbo (EU) št. 250/2014 (v nadaljnjem besedilu: Uredba). Splošni cilj programa je bil zaščititi finančne interese EU ter tako povečati konkurenčnost gospodarstva in zaščititi davkoplačevalski denar. Specifični cilj je bil preprečevanje goljufij, korupcije in vseh drugih nezakonitih dejavnosti, ki škodijo finančnim interesom EU, ter boj proti njim. Ukrepi za zaščito finančnih interesov so zajemali celotno stran odhodkov proračuna EU. Na strani prihodkov so bili ukrepi osredotočeni na tradicionalna lastna sredstva.

V skladu s členom 13(2), točka (b), Uredbe mora Komisija izvesti vrednotenje programa. Spremni delovni dokument služb Komisije vsebuje podrobne ugotovitve vrednotenja programa Herkul III in na podlagi te analize vsebuje več priporočil.

2.Program Herkul III

Program Herkul III je ciljno usmerjen program in glavni program EU za zaščito finančnih interesov EU.

Med pripravami na zadnji večletni proračun so nepravilnosti in primeri domnevnih goljufij, ki so bili odkriti med izvrševanjem proračuna in o katerih so poročale države članice v skladu s členom 325 PDEU, pokazali, da so škodljivi finančni učinki skozi leta ostali na ravneh, zaradi katerih mora EU še naprej izpolnjevati svojo obveznost zaščite proračuna EU s programom, kot je Herkul. Za dosego tega cilja je proračun za program Herkul III v obdobju 2014–2020 znašal 104,9 milijona EUR. Upravičenci programa so bile nacionalne ali regionalne uprave držav članic in raziskovalni organi ter izobraževalni inštituti in nepridobitni subjekti, ustanovljeni in delujoči v državi članici najmanj eno leto.

Program se je izvajal na podlagi letnih ciklov izvajanja delovnih programov, ki jih je sprejela Komisija. Program Herkul III je zagotovil finančno podporo za:

I.tehnično pomoč (najmanj 70 % proračuna programa) za ukrepe, kot so nakup tehnične opreme in orodij informacijske tehnologije, podpora čezmejnemu sodelovanju in skupnim operacijam, izmenjava osebja ter razvoj in zagotavljanje dostopa do zbirk podatkov za države članice in urad OLAF;

II.usposabljanje (največ 25 % proračuna programa) za ukrepe, kot so konference in seminarji, ki omogočajo čezmejno izmenjavo izkušenj in dobrih praks, digitalno forenzično usposabljanje ter razvoj visokokakovostnih raziskovalnih dejavnosti in študij, in

III.kateri koli drugi ukrep, ki spada v pristojnost programov (največ 5 % proračuna).

Program je zagotovil finančno podporo v obliki nepovratnih sredstev, pogodb o javnih naročilih in povračil stroškov, ki so jih imeli udeleženci v dejavnostih programa. Velika sprememba v programu Herkul III v primerjavi s programom Herkul II je bila povečanje stopnje sofinanciranja v okviru tehnične pomoči s 50 % (Herkul II) na 80 % (Herkul III) upravičenih stroškov tehnične pomoči.

Urad OLAF je novembra 2021 od skupno 336 prošenj (83,3 %) zabeležil 280 zaključenih projektov. Da bi se projekt lahko štel za zaključen, je treba predložiti tehnična in finančna poročila ter izvesti končno plačilo.

3.Končna ocena

V skladu s členom 13 Uredbe in smernicami Komisije za boljše pravno urejanje je bil program ocenjen na podlagi petih meril:

·pomen vseh ciljev programa;

·notranja in zunanja skladnost programa z drugimi področji ukrepanja EU;